钦定古今图书集成/理学汇编/学行典/第123卷 > 《真西山心经序》颜若愚
## 钦定古今图书集成/理学汇编/学行典/第123卷 > 《真西山心经序》颜若愚

《心经》，西山先生摭圣贤格言，自为之赞者也。真先生
之心学，由考亭而愬濂、洛、洙、泗之源，存养之功至矣。
故其行己也，上帝临汝，可以对越而无愧；其临民也，
若保赤子，痒痾疾痛，真切于吾身；其立朝也，忧国如
饥渴。所言皆至诚恻怛之所形，非所以衒直也。其将
劝讲说，若斋戒以交神明，而冀其感悟也迨退而筑
室粤山之下，虽晏息之地，常如君父之临其前。其著
书皆本于《中庸》《大学》，虽游戏翰墨，一出于正也，然犹
夜气有箴，勿斋有箴，敬义斋有《铭说》。再守泉复，辑成
是书，晨兴必焚香危坐，诵十数过，盖无一日不学，亦
无一事非学，其内外交相养如此。若愚老将至矣，学
不加进，然尚窃有志焉。手抄此经，昼诵而夜思之，庶
几其万一复锓于郡学，与同志勉云。